Begrebet kaldes for en "dark store", og dækker over, at man har en butik, hvor der ikke kommer kunder ind. Til gengæld sørger en virksomhed som Wolt i dette tilfælde for "last mile delivery", så varerne leveres det sidste stykke vej direkte hjem til kunden. - Man kan kalde det en hybrid mellem et supermarked og et lager. I stedet for at man selv handler fysisk handler ind, så bestiller man online, og så får du leveret dine dagligvarer i løbet af tyve minutter til en halv time, siger Mikkel Freiesleben, direktør, Wolt Market. Wolt Market-direktøren fortæller, at det er med til at optimere driften af virksomheden. Samtidig øger det bekvemmeligheden for kunderne. - Vi plukker varerne for kunderne. Vi har alle de dagligvarer, som man normalt forbinder med et supermarked op til 2000 varenumre her til at starte med, siger Mikkel Freiesleben. Når kunden har bestilt varerne via Wolt-appen, så løber beskeden ind til en Wolt-medarbejder i butikken, hvorefter varerne bliver "plukket" og pakket for til sidst at blive afhentet og bragt ud af en af Wolts fragtmænd.

Opsummering:
Som det første sted i Danmark har Wolt nu åbnet sit første supermarked i Danmark i Aalborg. Men det er ikke et traditionelt supermarked. Du kan nemlig ikke gå ind og handle.